San Fermín

San Fermín er en festival i Pamplona, nord i Spania, verdenskjent for et 8–900 meter langt okseløp der menn (ofte turister) og seks okser løper gjennom trange gater. 

Den avholdes fra 7. til 14. juli i forbindelse med feria, det lokale markedet som varer i tyve dager fra rundt 20. juni.  

Navnet kommer av helgenen San Fermín som tilbrakte syv år i Pamplona og er av regionen Navarras to skytshelgener.

Åpningsseremoni (el chupinazo) er kl 12 på rådhusplassen den 6. juli, med kiming av kirkeklokker og avfyring av raketter fra balkongen.

Okseløpet (el encierro) avholdes hver morgen de neste syv dager.  Det er da seks okser som skal flyttes fra innhengningene utenfor byportene og inn til der tyrefektingen skal skje. Foran oksene løper tusenvis av menn med sammenrullet avis i hånden.  

Vel fremme blir oksene geleidet til en ny innhengning for å vente på selve tyrefektningen senere på dagen.  Det avholdes også et mindre løp og samvær med kviger for barn og amatører (el encierro txiki).  Oksene dør senere. I gamle dager ble de ikke avlivet, men ble ledet tilbake til innhengningene (el desencierro).

Festen avsluttes 14. juli med den åttende messen (la octava) og et stort fyrverkeri.

Festivalen preges av mengder av ungdom.  Den regnes som den mest kjente spanske festivalen og tiltrekker seg hvert år mer enn én million besøkende. 

Handlingen i Ernest Hemingways roman «Og solen går sin gang» (The Sun Also Rises) er herfra.

Referanser

Kategori:Festivaler i Spania
Kategori:Pamplona